Tilsynsplan

Tilsyn med politiets og anklagemyndighedens straffesagsbehandling

Januar 2024

Indhold

[Indledning 3](#_Toc129076053)

[Tilsynsaktiviteter 4](#_Toc129076054)

[Generelle tilsynsområder 4](#_Toc129076055)

[Temaer 5](#_Toc129076056)

# Indledning

Anklagemyndigheden arbejder for at skabe retssikkerhed og tryghed samt sikre, at straffesager altid bliver behandlet på en retfærdig måde.

Tilsynet med politiets og anklagemyndighedens straffesagsbehandling skal bidrage til dette arbejde ved at sikre den nødvendige høje kvalitet, legalitet og effektivitet i straffesagsbehandlingen.

Anklagemyndigheden skal gennem sit tilsyn sikre:

* *at* politiets og anklagemyndighedens behandling af straffesager er fagligt korrekt og sker på en ensartet måde,
* *at* afgørelser og beslutninger træffes på et objektivt og sagligt grundlag under iagttagelse af gældende regler, og
* *at* enhver sag behandles så grundigt og hurtigt som muligt i lyset af den enkelte sags omfang, karakter og grovhed – samt i overensstemmelse med generelle tværgående prioriteringer.

Tilsynsplanen fungerer som overordnet strategisk styringsinstrument for anklagemyndig­hedens tilsynsarbejde. Tilsynsplanen beskriver anklagemyndig­hedens overordnede tilsynsaktiviteter i form af de generelle tilsynsområder og temaer, der aktuelt indgår i tilsynet.

Tilsynsplanen er dynamisk og justeres løbende bl.a. med henblik på at tilpasse planen i forhold til risikobilledet. Nye tilsynsområder og aktiviteter inddrages ud fra en vurdering af risiko og væsentlighed. Samtidig vil temaer og generelle tilsynsområder udgå af planen, når de er gennemført eller ikke længere vurderes aktuelle.

Ved siden af de tværgående, tematiserede tilsyn og de generelle tilsynsområder foregår det lokale tilsyn, der er politikredsens egen løbende kvalitets- og legalitetskontrol. Det lokale tilsyn spiller en helt central rolle i forhold til de straffesager, der bliver behandlet i kredsen, og skal bidrage til at sikre, at de materielle regler til enhver tid efterleves, og at fastsatte kvalitets-, legalitets- og effektivitetskrav overholdes. Statsadvokaterne fører løbende tilsyn med politikredsenes straffesags­behandling. Statsadvokaten i København fører tilsyn med Færøernes Politi og med Grønlands Politi.

Rigsadvokaten fører tilsynet med statsadvokaterne.

# Tilsynsaktiviteter

## Generelle tilsynsområder

Rigsadvokaten udpeger en række generelle tilsynsområder, som er væsentlige som indikatorer i relation til kvalitet og legalitet i politiets og anklage­myndighedens straffesagsbehandling. De generelle tilsynsområder udvælges ud fra en vurdering af risiko og væsentlighed.

Nogle indikatorer har en så væsentlig karakter, at de som udgangspunkt altid vil være omfattet af tilsyn. Det gælder f.eks. domfældelses­procenten, omgørelses- og henlæggelsesprocenten, nøgletal for sager om personfarlig kriminalitet, sagsbehandlingstiden og andre nøgletal for straffesagsbehandlingen. Desuden indgår i det generelle tilsyn også langvarige varetægtsfængslinger, isolationsfængsling, indgreb i meddelelseshemmeligheden, tilbageholdelse og enerumsanbringelse af mistænkte personer under 15 år og langvarige sigtelser.

Nøgletal leveres som udgangspunkt af Rigsadvokaten på baggrund af centrale datatræk. Rigsadvokaten vurderer – eventuelt sammen med Rigspolitiet og statsadvokaterne – om udviklingen i nøgletallene giver anledning til særlige, opfølgende overvejelser, analyser eller tiltag – enten generelt eller lokalt. Eventuelle opfølgende tiltag vil i almindelighed ske med inddragelse af statsadvokaterne og politikredsene med henblik på at få bidrag til bl.a. afklaringer, årsager samt løsningstiltag, der kan implementeres i praksis.

## Temaer

Rigsadvokaten identificerer løbende temaer, der skal underlægges et særligt tilsyn.

Tematiske tilsyn muliggør en målrettet og klart defineret tilsynsindsats på særlige områder.

Valget af temaer sker bl.a. ud fra en vurdering af væsentlighed og risiko. Det kan f.eks. være, at et område er særligt udfordret, eller at der er et politisk ønske om fokus på området. Når temaerne udpeges, fastlægges omfanget (f.eks. hvor mange politikredse der skal være omfattet af det tematiserede tilsyn) og metoden for tilsynet. Metoden vil afhænge af formålet med tilsynet, herunder hvad der skal undersøges, og hvilken effekt man vil opnå.

Temaerne udmøntes i konkrete tilsynsplaner for hvert tema.

Statsadvokaterne udarbejder som udgangspunkt en særskilt opsamling på de enkelte tematiserede tilsyn, efterhånden som de afvikles.